ถ้าแวะมาเที่ยวที่หัวหินแล้ว หนึ่งในกิจกรรมที่ทุกคนจะต้องปักหมุดไว้ คือการหาร้านเค้กร้านอร่อย ๆ ร้านกาแฟเก๋ ๆ ถ่ายรูปสวย ๆ สำหรับนั่งชิว ๆ กินกัน  หนึ่งในลิสต์ของร้านที่หลายคนต้องไม่พลาดคือ ร้าน “วิไลวรรณ หัวหิน” ร้านอาหารสไตล์อเมริกันคอทเทจ ซึ่งตั้งอยู่บริเวณเยื้องกับที่จอดรถของตลาด Cicada เวลาขับผ่านต้องสังเกตดี ๆ ค่ะ เราขับเลยมา 2-3 ครั้งแล้ว ตัวตึกร้านสีฟ้า จะลึกเข้าไปจากริมถนนใหญ่นิดนึง ทำให้เวลาขับผ่านอาจขับเลยได้ค่ะ
เมนูที่นี่จะมีทั้งพวกเค้กเบเกอร์รี่ เครื่องดื่มกาแฟสด รวมถึงมีอาหารคาวให้เลือกสั่งด้วยนะคะ คือเรียกได้ว่าแวะมาแล้ว อิ่มครบทั้งคาวและหวานเลยค่ะ เรามาทั้งที ก็เลยลองทั้งเมนูคาวและหวานพร้อมเครื่องดื่มไปพร้อม ๆ กันเลยค่ะ

สปาเกตตี้เบคอนและมะเขือเทศแห้ง (200 บาท) เป็นเส้นสปาเกตตี้เหนียวนุ่มผัดกับมะเขือเทศแห้งค่ะ แต่เรารีเควทขอทางร้านเพิ่มรสชาติโดยขอให้ใส่พริกแห้งเพิ่ม เพื่อเพิ่มความเผ็ดค่ะ ทางร้านก็สามารถทำให้ได้ค่ะ เส้นสปาเกตตี้ผัดกับน้ำมะมะกอก พริกแห้ง กระเทียมสด และเบคอนหั่นแบบเป็นเส้น โรยด้วยชีส และเสิร์ฟพร้อมขนมปังกระเทียม จานนึงปริมาณเยอะค่ะ กินกันอิ่มเลยทีเดียว

สปาเกตตี้คาโบนารา (220 บาท) เป็นเส้นสปาเกตตี้ผัดกับครีมซอสสีขาวเข้มข้น ผัดกับเบคอนหั่นแบบเส้น โรยหน้าด้วยชีส เสิรฟ์พร้อมขนมปังกระเทียม 2 แผ่น

พิซซ่าหน้าเห็ดแชมปิยอง (320 บาท) เป็นพิซซ่าแบบบางกรอบ โรยหน้าด้วยเห็นแชมปิยอง ก็อร่อยดีใช้ได้ค่ะ แต่ยังไม่ถึงขั้นเด็ดมาก

มอสซาเรลลาชีสทอด (180 บาท) เป็นเมนูแนะนำของที่นี่ค่ะ เป็นมอสซาเรลลาปั้นเป็นก้อนแล้วชุปด้วยแป้งและไข่ทอดมาแบบเหลืองกรอบ กัดแล้วเจอไส้ชีสแบบเยิ้ม ๆ มีดิปให้จิ้มเพิ่มรสชาติ แต่เรากินป่าว ๆ ก็อร่อยดีแล้วค่ะ เมนูนี้แนะนำให้สั่งแบ่ง ๆ กันทานก็อร่อยดีค่ะ ทานคนเดียวอาจจะหนักไปสักนิด

คาปูชิโน้แฟรปเป้ (100 บาท) เป็นคาปูชิโนปั่นมาค่ะ กาแฟเข้มข้นอร่อยดี

Iced Caramel Latte (90 บาท) ตัวลาเต้จะเข้มข้นน้อยกว่าลาเต้ค่ะ เพราะมีความเป็นนมมากกว่า หอมอร่อยดีไม่แพ้กัน

มะนาวโซดา (80 บาท) กินอาหารแนวเลี่ยน ๆ เลยขอสั่งมะนาวโซดาตัดเลี่ยนค่ะ พากย์ไว้นิดนึงว่าขอแบบหวานน้อย รสชาติมาแบบเปรี้ยวซ่า สะใจดี

ข้าวผัดสามสีกับไก่ทอดซอสมะนาว (180 บาท) เป็นข้าวผัด เสิร์ฟมาพร้อมไก่ชุบแป้งทอด และซอสมะนาวรสเปรี้ยว เมนูนี้เราไมได้ชิมนะคะ แต่สมาชิกชมว่าอร่อยใช้ได้เลยค่ะ ในเมนูไม่มีไข่ดาว สั่งไข่ดาวทอดแบบกรอบ ๆ ร้านคิดเพิ่มอีกใบละ 35 บาท

แซลมอนเสต็กกับซอสทาร์ทารโยเกิรต์ เสิรฟ์พร้อมผักโขมและมันฝรั่งทอด (420 บาท) เมนูนี้เราไม่ได้ลองชิมนะคะ แต่สมาชิกก็ชมว่าอร่อยใช้ได้ค่ะ

จบที่ของคาวแล้วเรามาต่อที่ของหวานกันค่ะ สั่งกันมาหลาย ๆ แบบ มาแบ่ง ๆ กันชิม

เค้กมะพร้าว (125 บาท) เค้กชาไทย (125 บาท) เค้กชาเขียว (125 บาท) เค้กเทนเดอร์ชอคโกแลต (125 บาท)  บานอฟฟี่เค้ก (125 บาท) โดยรวมสมาชิกลงความเห็นว่าเค้กร้านนี้ค่อนข้างธรรมดานะคะ ไม่ค่อยเด็ดมาก ราคาก็ออกจะสูงไปสักนิด เลยคาดหวังว่าจะอร่อยกว่านี้ เค้กที่พอจะโดดเด่นกว่าแบบอื่น ก้คือเค้กมะพร้าวค่ะ ที่มีเนื้อมะพร้าวสอดไส้ชั้นตรงกลาง กับเค้กชอคโกแลตที่อร่อยใช้ได้ค่ะ ส่วนบานอฟฟี่นี่ไม่โดนกันเลยค่ะ ออกหวาน ๆ ไปสักนิด

สรุปแล้วร้านนี้อาหารราคาสูงนะคะ เหมาะสำหรับมานั่งกินชมหามุมสวย ๆ ถ่ายรูป ส่วนอาหารก็พอใช้ได้ในหลาย ๆ เมนูค่ะ ส่วนบางเมนูก็กลาง ๆ ไปหน่อย ส่วนเค้กถือว่าผิดหวังเลยค่ะ ไม่อร่อยสมราคาเท่าไร
 